مرتضی مرادپورون آجلیق اعتصابی‌نین 37.جی گونونده ساغلیق دورومونون یاخشی اولمادیغی خبرلری گلیر.
اسلامی جزا قانونونون 134.جو ماده‌سینین حاقیندا ایشلمه گیرمه‌مه‌سی و اؤزگور بوراخیلماماسی سببی ایله آجلیغا باشلایان آذربایجان‌لی ملی-مدنی فعال مرتضی مرادپور اعتصابینی سوردورور. بیر آیی گئچن آجلیق مرادپورون ساغلیق سورونلارینین آرتماسینا ندن اولماقدادیر. توتوقلو بیر باشقا ملی-مدنی فعال رسول رضوی ایله بیرلیکده تبریزدن کرج زندانینا گؤندریلن مرتضی‌نین، اعتصابین 34.جو گونونده باییلدیغی بیلدیریلیر.
دنگه‌سینی ایتیررک دوشن مرادپورون آلنینین یارالاندیغی و بیر سوره اوزونده اولمادیغی قید ائدیلیر.
مرتضی مرادپور بو اولای سونراسی خسته‌خانایا گؤندریلمکدن و معالجه اولماقدان امتناع ائتمیشدیر.
بو آرادا 12 مین نفرلیک بیر وطنداش گروبونون، پرزیدنت حسن روحانی‌یه بیر مکتوب یازاراق آجلیق اعتصابیندا اولان 8 توتوقلونون دورومونا باخیلماسینی ایسته‌دیگی بیلدیریلیر.
